KIRJALLINEN KYSYMYS P-0769/00

esittäjä(t): Maria Carrilho (PSE) komissiolle

(9. maaliskuuta 2000)

Aihe: Mosambik

Tällä hetkellä on mahdotonta arvioida Mosambikia, sen maata ja kansaa kohdanneen murhenäytelmän koko laajuutta. Lähitulevaisuudessa kysymys eloonjäämisestä on ehdottomasti tärkein, mutta myöhemmin, jälleenrakentamisen aikana, olennaista on toivon ja välineiden antaminen Mosambikin väestölle, jotta se pystyy jälleen paneutumaan niihin maansa kehittämistä koskeviin tehtäviin, jotka ovat jo tuottaneet erinomaisia tuloksia.

1. Miten komissio, joka reagoi nopeasti kun oli kyse hätäavun toimittamisesta, aikoo varmistaa oman siirtymisensä tästä vaiheesta jälleenrakennusvaiheeseen?

2. Mitä välineitä, materiaalia ja organisointiapua on käytettävissä jälleenrakennusvaiheessa, ja mikä on siihen liittyvien toimien aikataulu?

Poul Nielsonin komission puolesta antama vastaus

(17. huhtikuuta 2000)

Komissio aikoo jatkaa Euroopan yhteisön humanitaarisen avun toimiston (ECHO:n) kautta kanavoitua hätäapua Mosambikin tulva-alueelle ainakin vielä kuuden kuukauden ajan. ECHO:n toimenpiteet jakautuvat kaksivaiheiseksi ohjelmaksi. Ensimmäisen vaiheen tarkoituksena on erityisesti suojatilojen, vesihuollon ja puhtaanapidon sekä terveydenhuollon hankkiminen huono-osaisimmille, tulvan vuoksi siirtymään joutuneille väestönosille. Toisessa vaiheessa (joissakin tapauksissa yhtäaikaisesti ensimmäisen vaiheen kanssa) pyritään kyseisten väestönosien uudelleenasettautumiseen eritoten jakamalla siemeniä ja työkaluja sekä kunnostamalla välttämättömiltä osin terveydenhuoltojärjestelmää.

Komission yhteistyötahot olivat paikalla toimintavalmiudessa heti hätätilanteen alkaessa, ja kokenut asiantuntija sijoitettiin Maputoon helmikuussa 2000 arvioimaan humanitaarisen avun tarvetta ja koordinoimaan komission hätäapu- ja uudelleenasettautumisohjelmaa yhteistyössä katastrofien hallinnasta vastaavan kansallisen instituutin (INGC) sekä komission lähetystön ja jäsenvaltioiden paikallisten edustustojen kanssa. Mosambikiin on lähetetty toinen tekninen avustaja valvomaan komission rahoittaman avun toteuttamista ja koordinointia sekä varmistamaan sujuva siirtyminen kunnostamis- ja kehittämistoimiin. Lisäksi lähetystöön aiotaan palkata ylimääräinen virkamies vahvistamaan komission alaisen toiminnan täytäntöönpanoa jälleenrakennusvaiheessa.

Komissio tietää hyvin, miten tärkeää on sujuva siirtyminen hätä- ja uudelleenasettautumisavusta kunnostamis- ja kehittämisapuun. ECHO:n, kehitysyhteistyöstä vastaavan pääosaston sekä ulkosuhteista vastaavan pääosaston välisen yhteistyön koordinointia varmistamaan perustettu Mosambik-työryhmä tukee aktiivisesti komission Moputon lähetystöä johdonmukaisen ja kattavan toimenpideohjelman kehittämisessä. Kyseisen ohjelma, joka on määrä esitellä huhtikuun 2000 lopulla kokoon kutsuttavassa avunantajien konferenssissa, määritellään vahinkoalueilla vallitsevasta tilanteesta saadun yleiskäsityksen perusteella ottaen huomioon alakohtaiset tarpeet, joiden arviointi on parhaillaan käynnissä Mosambikissa.

Taloudellisten resurssien osalta hätäapuun Mosambikille on jo osoitettu varoja 4,15 miljoonaa euroa ja päätöstä 5,58 miljoonan euron lisärahoituksesta ollaan tekemässä. Lisäksi kehitysyhteistyöstä ja humanitaarisesta avusta vastaava komission jäsen on antanut lupauksensa 21 miljoonan euron alustavasta rahoituksesta jälleenrakennusvaiheessa ja mahdollisuudesta lisärahoitukseen, kun avustustarpeita kartoittavien arviointien tulokset selviävät. Komissio rahoittaa jälleenrakentamista tinkimättömässä yhteistyössä jäsenvaltioiden ja muiden avunantajien kanssa.

Komissio arvioi parhaillaan yhdessä Mosambikin hallituksen ja Maailmanpankin kanssa tarvetta ylimääräiseen budjettitukeen vuosina 2000-2001. Komissiolle esitetään lähiaikoina ehdotuksia, joiden tarkoituksena on auttaa säilyttämään Mosambikin kansantalouden tasapaino. Tähän tarkoitukseen voidaan osoittaa jopa 15 miljoonaa euroa lisävaroja.

Edellä mainitusta huolimatta komissio jatkaa edelleen normaalia kehitysyhteistyöohjelmaansa Mosambikissa vähentämättä siihen osoitettuja varoja. Päin vastoin määrärahoja kasvatetaan jatkossakin siten, että ne ovat arviolta 150 miljoonaa euroa vuonna 2000, kun ne vielä vuonna 1999 olivat 100 miljoonaa euroa.

Komission hätä- ja uudelleenasettautumisapu jatkunee vielä ainakin kuusi kuukautta. Parhaillaan komissio määrittelee jälleenrakennusvaiheen ohjelmaa, joka on saumattoman avun takaamiseksi määrä yhdistää hätäapuohjelmaan, jonka se vähitellen korvaa.